次韵秦觀梅花
作者：蘇轍
朝代：宋

paragraphs: 病夫毛骨日凋槁，愁見米鹽惟醉倒。
忽傳騷客賦寒梅，感物傷春同懊惱。
江邊不識朔風勁，牆頭亦有南枝早。
未開素質夜先明，半落清香春更好。
鄰家小婦學閑媚，靚妝惟有長眉掃。
孤芳已與飛霰競，結子仍先百花老。
苦遭橫笛亂飛英，不見遊人醉芳草。
可憐物性空自知，羞作繁華助芒昊。